《题徐子容少府溪山垂钓长卷》
清代·鲁一同

南宗平远穷纤秾，北宗莽苍堆高空。营丘华源不复作，江山万古谁清雄。

国初萧生声隆隆，近来独数徐髯工。髯也十二弃雕虫，十五十六远从戎。

南极沈黎西甘松，宝刀杀贼不快意。一官手版今在钟，雁门马邑连云中，翁昔佐郡骖花骢。

蔚州官舍簿领少，但餐山绿扶孤筇。日斜吏散坐小阁，千山万水来心我。

吴缣百端墨百挺，突兀四壁生华崧。三年归卧建陵月，倏忽骑马摩苍穹。

幽州四月天多风，九门翠幰骄游龙。宣南小邸日扃鐍，冰槃堆案樱桃红。

我来窥户正磅礴，十指幻出千芙蓉。今之二图尤惨淡，其一似仿山樵翁。

溪山垂钓大不易，扁舟忽送江流东。四十年来鸟过目，却忆快马弯长弓。

狐关雪岭几万里，晚看镜水磨青铜。思君不见愁枯桐，片帆欲动蛟龙宫。

梅梁禹穴今何在，渺渺青山一去鸿。

作者简介：鲁一同（1805～1863）清代道光、咸丰年间著名古文家、诗人。字兰岑，一字通甫，安东（今江苏涟水）人。道光十五年中举，此后屡次会试不第。一同于时事很是关心，他的政治见解，得到林则徐、曾国藩等当时很多知名人士的欣赏。太平军起，他曾协助清河县知事吴棠积极防御，并向清军将领江忠源出谋献策。鲁一同工诗善画，文章气势挺拔，切于时事，著有《通甫类稿》、《通甫诗存》等。